《少年行四首》
唐代·令狐楚

少小边州惯放狂，骣骑蕃马射黄羊。
如今年老无筋力，犹倚营门数雁行。

家本清河住五城，须凭弓箭得功名。
等闲飞鞚秋原上，独向寒云试射声。

弓背霞明剑照霜，秋风走马出咸阳。
未收天子河湟地，不拟回头望故乡。

霜满中庭月满楼，金樽玉柱对清秋。
当年称意须行乐，不到天明不肯休。

作者简介：令狐楚（766或768年－837年12月13日），字壳士，自号白云孺子。宜州华原（今陕西铜川市耀州区）人，先世居敦煌（今属甘肃）。唐朝宰相、文学家。令狐楚才思俊丽，尤善四六骈文。他常与刘禹锡、白居易等人唱和。其诗“宏毅阔远”，尤长于绝句。 有《漆奁集》一百三十卷，又编有《元和御览诗》。